Ruotsalainen yhteiskuntakiinteistöjen omistaja Hemsö ja Turun kaupunki valmistelevat kaupungin sote-kiinteistöjä koskevaa kauppaa. Kauppaan sisältyisi kahdeksan hoiva- ja sairaalakiinteistöä. Kauppahinta olisi noin 130 miljoonaa euroa.

Turun kaupunki jäisi kohteisiin vuokralaiseksi keskimäärin 11-vuotisilla sopimuksilla.

Jos Suomessa suunniteltu sote-uudistus toteutuu, siirtyisivät vuokrasopimukset perustettavalle maakuntaorganisaatiolle.

Turun keskustan tuntumassa sijaitseva kiinteistökokonaisuus koostuu kolmesta osasta: Turun kaupunginsairaalan alueesta, jolla on 11 rakennusta, viidestä hoivakotikohteesta ja kahdesta terveysasemasta.

Hemsön toimintaan kuuluu hoiva-, oppilaitos-, terveydenhuolto- ja oikeuslaitoskiinteistöjen kestävä omistaminen, ylläpitäminen ja kehittäminen. Hemsö toimii Ruotsissa, Suomessa ja Saksassa. Yhtiö tuli Suomen markkinoille joulukuussa 2013, kun se osti Turun ammattikorkeakoulun kampuksen Kupittaalla noin 32 miljoonalla eurolla.

Jatkuu mainoksen jälkeen Mainos päättyy

– Hemsölle ovat tunnusomaisia pitkät vuokrasopimukset ja vakaat asiakkaat. Olemme erittäin tyytyväisiä, että yritys on kiinnostunut Turun mittavasta sote-kiinteistökannasta ja on valmis sijoittamaan siihen pitkäjänteisesti ja kehittämään samalla turkulaisia sairaala- ja hoivakiinteistöjä, sanoo Turun apulaiskaupunginjohtaja Jarkko Virtanen tiedotteessa.

Hemsön enemmistöomistaja on Ruotsin valtion eläkerahasto AP3. Standard & Poor’s on myöntänyt Hemsölle maaliskuussa 2015 luottoluokituksen A-, joten se vastaa Turun kaupunginvaltuuston ostajalle asettamaa vakavaraisuusluokitusta.

Kauppa on ehdollinen Turun kaupunginhallituksen ja -valtuuston päätöksille. Turun kaupunginhallitus käsittelee asiaa kokouksessaan maanantaina 26. marraskuuta.